**מריה פרנססקה קלדנטיי אוליבר** (בספרדית: **María Francesca Caldentey Oliver**, נולדה ב-19 במרץ 1996 בפלניץ' שבספרד), הידועה בשם **מריונה קלדנטיי**, היא כדורגלנית ספרדייה המשחקת כחלוצה במדי קבוצת ברצלונה ובנבחרת ספרד. את ספרד ייצגה ביורו 2017 ובמונדיאל 2019.

ראשית חייה
----------

מריונה נולדה בעיירה פלניץ' שבאי מיורקה למיגל אנחל קלדנטיי, מאמן כדורגל, ולמריה אוליבר, אחות במקצועה. בגיל 5 החלה לשחק כדורגל בקבוצה מקומית בעיירה, מעורבת של בנים ובנות. מגיל 9 ועד 12 שיחקה במקביל גם בקבוצת כדורגל אולמות במנקור, גם כן מעורבת של בנים ובנות.

אף על פי שלא גדלה במחלקת הנוער של ברצלונה, גדלה קלדנטיי כאוהדת של הקבוצה וחלומה היה להשתלב בקבוצת הנשים של המועדון, הרבה הודות לאביה, שהיה מדמויות המפתח במועדון האוהדים "אלס טמרייס", מהגדולים ביותר שיש לברצלונה ברחבי העולם.

קריירת מועדונים
---------------

בגיל 12 עברה למחלקת הנוער של קויירנסה, קבוצה מפלמה דה מיורקה שהיא באופן בלעדי של נשים. בקויירנסה עשתה את צעדיה המקצועיים הראשונים, וב-2011, בגיל 15 בלבד, כבר ערכה את הופעת הבכורה בקבוצה הבוגרת של המועדון, בליגת העל לנשים. קלדנטיי שיחקה במועדון עוד 3 עונות מלאות בהן התפתחה כשחקנית.

בקיץ 2014, בגיל 18, זכתה להגשים את חלומה והיא חתמה בשורות ברצלונה. כבר בעונתה הראשונה במדי קבוצתה החדשה, עונת 2014/2015, סייעה לה לזכות באליפות הליגה בכך שכבשה 11 שערים ב-26 הופעות. ב-2015 הייתה ברצלונה לקבוצת הנשים הראשונה בספרד שהופכת למקצוענית באופן מלא. בעונת 2015/2016 הגיעה הקבוצה לגמר גביע המלכה, שם הפסידה לאתלטיקו מדריד, וכן סיימה במקום השני בליגה, אחרי אתלטיק בילבאו. במהלך העונה תרמה קלדנטיי 2 שערי ליגה בלבד ב-13 הופעות.

בעונת 2016/2017 זכתה קלדנטיי עם ברצלונה בגביע המלכה, כשבמשחק הגמר גברה על אתלטיקו מדריד. בנוסף, עזרה לקבוצה להעפיל בפעם הראשונה בתולדותיה לחצי גמר ליגת האלופות, אך ברצלונה הודחה בשלב זה על ידי פריז סן-ז'רמן. ב-23 בנובמבר 2017, במשחק שמינית גמר ליגת האלופות נגד גינטרה, נקעה קלדנטיי את הברך השמאלית, פציעה שבעקבותיה נעדרה ממשחק במשך 4 חודשים. חרף הפציעה, תרמה קלדנטיי 8 שערים ב-14 הופעות במהלך עונת 2017/2018 בליגה הספרדית. ב-2 ביוני 2018, המשחק מול אתלטיקו מדריד בגמר גביע המלכה המשיך להארכה לאחר ש-90 הדקות הראשונות הסתיימו בתיקו מאופס. בדקה ה-122 של המשחק, ברגעיו האחרונים, הבקיעה קלדנטיי את השער היחיד במשחק, שהעניק לברצלונה את הזכייה בגביע.

בעונת 2018/2019, עונתה החמישית במדי ברצלונה, הבקיעה קלדנטיי 9 שערים ב-20 הופעות בליגה. בנוסף, בליגת האלופות, כבשה 2 שערים ב-7 הופעות. אחד משני השערים היה בגומלין חצי הגמר נגד באיירן מינכן, שער שהעניק לברצלונה יתרון 0–2 בסיכום שני המפגשים, וכך היא העפילה לראשונה בתולדותיה לגמר. במשחק הגמר נגד ליון פתחה קלדנטיי בהרכב קבוצתה, אך זו הפסידה בתוצאה 1–4.

בעונת 2019/2020 נערך לראשונה בתולדותיו הסופר קאפ הספרדי לנשים, וקלדנטיי לקחה חלק בזכייתה של ברצלונה בתואר, הודות לניצחון 1–10 על ריאל סוסיאדד. העונה נקטעה בטרם סיומה בשל מגפת הקורונה, וברצלונה הוכתרה כאלופה כשנותרו עוד 8 מחזורים לסיומה המלא של העונה. עד אותו שלב, תרמה קלדנטיי 6 שערים ו-5 בישולים ב-17 משחקים בהם לקחה חלק. בקיץ, במשחקי ליגת האלופות שנדחו, הודחה ברצלונה בחצי הגמר על ידי וולפסבורג. גם משחקי גביע המלכה נדחו, ל-2021, אז זכתה ברצלונה בתואר הודות לניצחון 0–3 על לוגרוניו.

ב-6 בינואר 2021 ערכה קבוצת הנשים של ברצלונה לראשונה בתולדותיה משחק בקאמפ נואו, האצטדיון הקבוע של קבוצת הגברים. היה זה משחק הדרבי מול יריבתה העירונית של ברצלונה, אספניול, בו ניצחה ברצלונה בתוצאה 0–5. בנוסף, במהלך המשחק ביצעה קלדנטיי תרגיל בו הקפיצה את הכדור מעל שחקנית יריבה וכך עברה אותה, תרגיל שהתפרסם ברשתות החברתיות. ב-9 במאי הבטיחה ברצלונה את זכייתה באליפות ספרד כשנותרו 8 מחזורים לסיום העונה. שבוע לאחר מכן זכתה ברצלונה לראשונה בתולדותיה בליגת האלופות, לאחר שניצחה את צ'לסי בתוצאה 0–4 במשחק הגמר. בהמשך, זכתה הקבוצה גם בגביע המלכה עם ניצחון 2–4 בגמר על לבאנטה. עם זכייה זו השלימה ברצלונה זכייה בטרבל - זכייה באליפות הליגה, בגביע ובאליפות אירופה באותה עונה. במהלך עונה זו השתתפה קלדנטיי בכל משחקי הקבוצה בכל המסגרות, הן בליגה, הן בליגת האלופות, הן בגביע המלכה והן בסופר קאפ הספרדי. היא הבקיעה במהלך העונה 17 שערים בכל המסגרות - כמות השיא בקריירה שלה לשערים בעונה וכן הכמות הגבוהה ביותר לשחקנית בקבוצתה בעונה זו.

קריירת נבחרות
-------------

### נבחרות הנוער

קלדנטיי החלה לייצג את מדינתה בנבחרות הנוער. היא השתתפה עם נבחרתה ביורו עד גיל 17 2013. בחצי הגמר, בו הפסידה נבחרתה בדו-קרב בעיטות עונשין לשוודיה, היא הבקיעה את בעיטת העונשין שלה. במשחק על המקום השלישי, ענדה קלדנטיי את סרט הקפטן והבקיעה שער, בדרך לניצחון 0–4 על בלגיה, שהביא לנבחרתה מדליית ארד.

שנה מאוחר יותר לקחה חלק גם ביורו עד גיל 19 2014, בו פתחה בכל אחד ממשחקי הנבחרת בטורניר. בחצי הגמר נגד נורווגיה כבשה את השער הראשון של נבחרתה, בדרך לניצחון 0–2 והעפלה לגמר. גם במשחק הגמר פתחה, אז הפסידה ספרד לנבחרת הולנד, וכך סיימה במקום השני.

קלדנטיי ייצגה את מדינתה גם בגביע העולם עד גיל 20 2016. בשלב הבתים הבקיעה שני שערים, במשחקים נגד קנדה ונגד יפן. רבע הגמר מול קוריאה הצפונית המשיך להארכה לאחר ש-90 הדקות הראשונות הסתיימו בתיקו 2-2, אך בהארכה הבקיעה קוריאה הצפונית שער, ניצחה את המשחק והדיחה את ספרד. שערה של קלדנטיי במשחק מול קנדה נבחר לשער הטוב ביותר בטורניר.

### הנבחרת הבוגרת

בינואר 2017 זומנה קלדנטיי לראשונה לסגל נבחרת ספרד הבוגרת על ידי המאמן חורחה וילדה, לצמד משחקי ידידות מול שווייץ. חודשיים לאחר מכן ערכה את הופעת הבכורה שלה בנבחרת הספרדית, במשחק גביע אלגארבה נגד יפן, כשנכנסה כמחליפה במחצית השנייה. נבחרת ספרד זכתה בגביע לאחר שניצחה בגמר את קנדה, התואר הבינלאומי הראשון של קלדנטיי. ב-30 ביוני אותה שנה הבקיעה קלדנטיי את שערה הראשון במדי הנבחרת, במשחק ידידות נגד בלגיה.

קלדנטיי השתתפה ביורו 2017, אז פתחה בשני משחקים בשלב הבתים, בניצחון על פורטוגל ובהפסד לסקוטלנד. היא גם פתחה ברבע הגמר מול אוסטריה, אך הוחלפה בדקה ה-56, ובהמשך, ספרד הודחה בדו-קרב בעיטות עונשין.

ב-2019 לקחה חלק גם בגביע אלגארבה 2019, בו הגיעה נבחרת ספרד למקום השביעי. בהמשך השנה, במונדיאל 2019, פתחה בכל משחקי הנבחרת בשלב הבתים, ממנו העפילה נבחרתה לשמינית הגמר, לראשונה בתולדותיה. בשמינית הגמר מול ארצות הברית, נכנסה קלדנטיי כמחליפה בדקה ה-83 במקומה של וירחיניה טורסייה, אך ספרד הפסידה והודחה מהטורניר.

מחוץ לכדורגל
------------

קלדנטיי מנגנת על פסנתר, ומדי פעם צצים סרטונים שלה ברשתות החברתיות מנגנת עבור חברותיה לקבוצה או לנבחרת. בנוסף, היא בוגרת לימודי מדעי הפעילות הגופנית והספורט, והיא הביעה את רצונה לעסוק בהוראה לאחר פרישתה מכדורגל.

בקיץ 2020 נחנך מגרש כדורגל על שמה בעיירת לידתה, פלניץ'.

תארים
-----

### ברצלונה

* אליפות ספרד (5): 2014/2015, 2019/2020, 2020/2021, 2021/2022, 2022/23
* ליגת האלופות: 2020/2021, 2022/23
* גביע המלכה (4): 2016/2017, 2017/2018, 2019/2020, 2020/2021
* הסופר קאפ הספרדי: 2020
* קופה קטלוניה (4): 2014, 2015, 2016, 2017

### נבחרות ספרד

* גביע העולם בכדורגל נשים: 2023

* אליפות אירופה עד גיל 19 2014: 2014, מקום שני
* גביע אלגארבה: 2017

קישורים חיצוניים
----------------

ויקישיתוף מדיה וקבצים בנושא **מריונה קלדנטיי** בוויקישיתוף
* 

* מריונה קלדנטיי, ברשת החברתית אקס (טוויטר)

* מריונה קלדנטיי, ברשת החברתית אינסטגרם

* פרופיל, באתר Soccerdonna (בגרמנית)

* פרופיל, באתר Soccerway

* פרופיל, באתר WorldFootball.net

* פרופיל, באתר FootballDatabase.eu

* פרופיל, באתר ESPN

הערות שוליים
------------

1. ↑  Fallece Miguel Ángel Caldentey, padre de la futbolista internacional Mariona y expresidente del Felanitx,‏ Ultima Hora,‏ 6 בנובמבר 2018 (בספרדית)
2. ↑  Mariona: "Lo primero que haga cuando se pueda salir es ir a un japonés a comer un buen sushi",‏ David Menayo,‏ מארקה, 26 במרץ 2020 (בספרדית)
3. 1 2  ¿Cómo que Mariano? Es Mariona,‏ Maria Artigues Ribas,‏ מארקה,‏ 21 בספטמבר 2020 (בספרדית)
4. ↑  Quién es Mariona Caldentey, la 'salvadora' del Barça que creció en la calle,‏ Christian Giner,‏ El Confidencial,‏ 7 באפריל 2019 (בספרדית)
5. ↑  El barrio de Mallorca en el que nacen las internacionales de la Roja,‏ Isabel Pacheco,‏ LA RAZÓN,‏ 15 ביוני 2019 (בספרדית)
6. ↑  Mariona Caldentey ficha por el Barcelona de Primera División,‏ Jaume Vallès,‏ Diario de Mallorca,‏ 31 ביולי 2014 (בספרדית)
7. ↑  Del desván al escaparate,‏ Juan I. Irigoyen,‏ El País,‏ 27 בדצמבר 2015 (בספרדית)
8. ↑  Mariona Caldentey permanecerá cuatro meses de baja,‏ Diario de Mallorca‏ 23 בנובמבר 2017 (בספרדית)
9. ↑  Un milagroso gol de Mariona da la Copa de la Reina al Barça,‏ Jero Morales,‏ El Periodico,‏ 2 ביוני 2018 (בספרדית)
10. ↑  Mariona, ADN de La Masía,‏ Aimara G. Gil,‏ אס,‏ 29 באפריל 2019 (בספרדית)
11. ↑  El Barcelona se da un festín ante la Real y levanta la primera Supercopa de la historia,‏ Felip Muñoz ,‏ מונדו דפורטיבו,‏ 9 בפברואר 2020
12. ↑  "Estamos fastidiadas, hemos perdonado al Wolfsburgo",‏ Javier Gascón, מונדו דפורטיבו, 25 באוגוסט 2020 (בספרדית)
13. ↑  ¡Las azulgranas, Reinas de la Copa!,‏ Joan Poquí, מונדו דפורטיבו, 13 בפברואר 2021 (בספרדית)
14. ↑  El Barça debuta en el Camp Nou con una manita histórica,‏ Mayca Jiménez,‏ אס, 6 בינואר 2021 (בספרדית)
15. ↑  Hope Solo se rinde al genial regate de la azulgrana Mariona Caldentey,‏ Begoña Villarrubia, מונדו דפורטיבו, 8 בינואר 2021 (בספרדית)
16. ↑  ¡El Barça se proclama campeón de liga!,‏ Carla Puig,‏ ספורט, 9 במאי 2021 (בספרדית)
17. ↑  El Barça reina en Europa con una exhibición de fútbol,‏ Miki Soria,‏ ספורט, 17 במאי 2021 (בספרדית)
18. ↑  conquista-octava-11778126 Son leyenda: el Barça conquista su octava Copa... ¡y el triplete!, ‏ Patricia Martínez, ספורט, 30 במאי 2021 (בספרדית)
19. ↑  La incombustible Mariona Caldentey,‏ David Menayo,‏ מארקה, 21 ביוני 2021 (בספרדית)
20. ↑  ספרד נגד שוודיה ביורו עד גיל 17 - 2013, אתר אופ"א
21. ↑  ספרד נגד בלגיה ביורו עד גיל 17 - 2013, אתר אופ"א
22. ↑  Spain edge past hosts Norway and into final,‏ John Atkin, אתר אופ"א, 24 ביולי 2014
23. ↑  Netherlands edge Spain to take maiden title,‏ John Atkin,‏ אתר אופ"א, 27 ביולי 2014
24. ↑  Corea del Norte acaba con el sueño de España en el Mundial Sub'20,‏ David Menayo,‏ מארקה, 24 בנובמבר 2016
25. ↑  La azulgrana Mariona Caldentey, mejor gol del Mundial Sub’20,‏ מונדו דפורטיבו, 14 בדצמבר 2016
26. ↑  España debuta en la Copa Algarve con una trabajada victoria ante Japón,‏ David Menayo, מארקה, 1 במרץ 2017
27. ↑  Spain - Belgium 7:0 (Women Friendlies 2017, June), ‏ worldfootball.net
28. ↑  Así vivimos la eliminación de España en los penaltis,‏ מארקה, 30 ביולי 2017
29. ↑  Spain, China Advance to 2019 Women's World Cup Knockout Stage After 0-0 Draw,‏ Tom Sunderland,‏ Bleacher Report,‏ 17 ביוני 2019
30. ↑  USA ADVANCES TO 2019 WORLD CUP QUARTERFINALS WITH 2-1 TRIUMPH VS. SPAIN,‏ ussoccer.com,‏ 24 ביוני 2019
31. 1 2  Mariona Caldentey, la pianista de La Roja,‏ Elenora Giovio,‏ EL PAÍS,‏ 10 ביוני 2019
32. ↑  Las futbolistas del FC Barcelona serán leyenda,‏ Fashion and Arts Magazine,‏ 28 בינואר 2020
33. ↑  Mariona Caldentey ya tiene un campo con su nombre en Felanitx,‏ Aimara G. Gil,‏ אס, 10 ביולי 2020

| **נבחרת ספרד – גביע העולם בכדורגל נשים 2023 (מקום ראשון)** |
| --- |
| 1 מיסה • 
2 בליה • 
3 אביירה • 
4 פארדס • 
5 אנדרס (ק) • 
6 בונמטי • 
7 גררו • 
8 קלדנטיי • 
9 גונסאלס • 
10 הרמוסו • 
11 פוטיאס • 
12 ארננאדס •
13 סלון • 
14 קודינה •
15 נבארו •
16 פרס •
17 רדונדו •
18 פראוולו •
19 קרמונה •
20 גאלבס •
21 סורנוסה •
22 דל קסטילו •
23 קול •
מאמן: וילדה | ספרדספרד |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1297348672
* VIAF: 279169084838190310000
* WorldCat (עם VIAF): 279169084838190310000

 |